Hurtig acceleration er sundt for dit elbilsbatteri

Det lyder måske skørt, men din trang til at trykke speederen i bund ved grønt lys er ikke bare sjov – hård acceleration kan faktisk være gavnligt for din elbils batteri. En ny undersøgelse fra Stanford University vender nemlig op og ned på den måde, vi forstår batterislitage på.

I modsætning til den gængse opfattelse af, at hård acceleration slider unødigt på batteriet, hævder forskningen, at det modsatte kan være tilfældet.

Når batteriet indimellem får lov til at levere en stor mængde strøm – som det gør ved en hurtig acceleration – reagerer det positivt. Det kaldes dynamisk afladning, og ifølge studiet kan det forlænge batteriets levetid med op til 38 procent. Jep, du læste rigtigt. Du kan altså potentielt få flere kilometer og flere gode år ud af batteriet, hvis du af og til giver bilen lidt gas, hævdes det.

Det overraskende fund kommer efter to års intenst laboratoriearbejde, hvor forskere har testet næsten 100 kommercielle battericeller i forskellige afladningsmønstre. De celler, der fik lov til at variere deres strømforbrug – altså blev “presset” i korte intervaller – klarede sig markant bedre end dem, der bare kørte i et stabilt, monotont tempo.

Hvorfor virker det?

Studiet peger på, at batterier nedbrydes hurtigere, når de enten konstant er ladet op til høje niveauer eller drænes helt i bunden. Ved moderat, varieret belastning opstår der færre skader på både de positive og negative elektroder, og batteriet bevarer sin kapacitet i længere tid.

Desuden fandt forskerne, at batterier, der blev afladet under højere, men kortvarige strømstyrker, nåede markant flere fulde cyklusser end dem, der blev afladet langsomt og stabilt. Eksempelvis kunne batterier med høj belastning nå over 1.600 cyklusser, mens batterier med lav, konstant belastning kun nåede omkring 1.000.

Budskabet er ikke, at du skal køre aggressivt hele tiden – snarere at lidt variation i din kørestil er sundt. En blanding af bykørsel, motorvej, opbremsninger og hurtige accelerationer giver batteriet de bedste betingelser for et langt liv.

Og det gælder ikke kun dig som bilist. Studiet slår også en stor pæl gennem de nuværende testmetoder i industrien, hvor man typisk af- og oplader batterier med jævn strøm. Det, mener forskerne, giver et urealistisk billede af, hvordan batterier rent faktisk ældes i hverdagsbrug.

Så næste gang du føler dig fristet til at give den lidt ekstra gas, når lyskrydset skifter til grønt, kan du gøre det med god samvittighed. Ikke bare fordi det er sjovt – men fordi det måske faktisk er det bedste, du kan gøre for dit batteri.

Bare husk stadig at overholde fartgrænserne. Forskning har nemlig endnu ikke vist, at fartbøder forlænger batteriets levetid.

Hurtig acceleration er sundt for dit elbilsbatteri