Ford lover samme rækkevidde – med langt mindre batterier

Under præsentationen af den nye Universal EV Platform kom Fords øverste elbilchef, Doug Field (tidligere Tesla-topmand) med et løfte. Fords kommende modeller skal kunne køre lige så langt som konkurrenternes – men med batterier, der er op til en tredjedel mindre.

”Vores besættelse af effektivitet betyder, at vi kan levere samme rækkevidde som konkurrenterne med markant mindre batterier,” forklarede Field.

Hvor flere bilproducenter er gået efter monstrøse batteripakker, der gør elbiler både tunge og dyre, forsøger Ford at knække koden den anden vej. Ved at fokusere på aerodynamik, lettere materialer og en helt ny platform vil Ford presse hver eneste kilometer ud af en mindre batteripakke.

Første konkrete eksempel bliver den nye mellemstore pickup, der bygges på Fords kommende Universal EV Platform. Den får ifølge Ford et batteri på omkring 51 kWh – omtrent halvt så stort som batteriet i en F-150 Lightning i dag. Til gengæld er det stadig uvist, hvor langt pickup’en faktisk kan køre på en opladning.

En kur mod elbilernes akilleshæl?

Ford har brug for et gennembrud. Elbildivisionen har tabt over 12 milliarder dollar på bare to et halvt år, og kunderne skriger på billigere elbiler. Batterierne er stadig den største enkeltudgift i en elbil.

Hvis Ford lykkes med at skære batterierne ned i størrelse uden at ofre rækkevidden, kan det blive en gamechanger: billigere elbiler til forbrugerne – og en sundere forretning for Ford.

Det hele afhænger af, at Fords nye teknologier virker i praksis. Den kommende platform bygger blandt andet på færre dele, store aluminiumsstøbninger og en såkaldt strukturel batteripakke, der også fungerer som bilens gulv. Samtidig lover Ford en ny produktionsmetode – kaldet “assembly tree” – som skal gøre produktionen billigere og mere fleksibel.

Lykkes det, kan Ford tage et vigtigt skridt væk fra de tunge og dyre elbiler. Fejler det, risikerer Ford bare endnu en dyr omvej i en branche, hvor marginerne i forvejen er små.

Én ting er sikkert: Med Fords nye strategi bliver kapløbet om elbilernes fremtid ikke længere kun et spørgsmål om størst batteri, men om smartest batteri.

Læs mere:

Fords nye el-pickup skal være elbilernes svar på Model T (12.08.2025)

Ford varsler voldsomt billig elbil – kalder det et nyt Model T-øjeblik (01.08.2025)

Ford vil lave små og billige elbiler (30.07.2024)

Ford lover samme rækkevidde – med langt mindre batterier